หุ้นยุโรปปิดบวกรับเฟดขึ้นดอกเบี้ย
ตลาดหุ้นยุโรปปิดบวกเมื่อคืนนี้ (17 ธ.ค.) เนื่องจากนักลงทุนขานรับธนาคารกลางสหรัฐ (FED) ที่ประกาศขึ้นอัตราดอกเบี้ยในการประชุมล่าสุด ซึ่งสะท้อนให้เห็นว่าเฟดมีความเชื่อมั่นต่อแนวโน้มเศรษฐกิจสหรัฐ โดยการปรับขึ้นอัตราดอกเบี้ยของเฟดช่วยหนุนหุ้นกลุ่มการเงินและกลุ่มส่งออกดีดตัวขึ้น
18 ธ.ค. 2558

สำนักข่าวอินโฟเควสท์รายงานว่า ดัชนี Stoxx Europe 600 พุ่งขึ้น 1.2% ปิด (17 ธ.ค.) ที่ 364.9 จุด, ดัชนี CAC-40 ตลาดหุ้นฝรั่งเศสปิดที่ 4,677.54 จุด เพิ่มขึ้น 52.87 จุด หรือ +1.14%, ดัชนี DAX ตลาดหุ้นเยอรมันปิดที่ 10,738.12 จุด พุ่งขึ้น 268.86 จุด หรือ +2.57% และดัชนี FTSE 100 ตลาดหุ้นลอนดอนปิดที่ 6,102.54 จุด เพิ่มขึ้น 41.35 จุด หรือ +0.68%
ตลาดหุ้นยุโรปปิดพุ่งขึ้นขานรับคณะกรรมการกำหนดนโยบายการเงิน (FOMC) ของเฟดที่ประกาศปรับขึ้นอัตราดอกเบี้ยระยะสั้น 0.25% อยู่ในช่วง 0.25-0.50% โดยเป็นการปรับขึ้นอัตราดอกเบี้ยครั้งแรกนับตั้งแต่เดือนมิ.ย.2006
นอกจากนี้ เฟดยังได้แสดงมุมมองที่เป็นบวกว่า ภาวะเศรษฐกิจมีแนวโน้มจะปรับตัวในลักษณะที่สนับสนุนให้เฟดปรับขึ้นอัตราดอกเบี้ยระยะสั้นอย่างค่อยเป็นค่อยไป พร้อมกับส่งสัญญาณว่าการปรับขึ้นอัตราดอกเบี้ยครั้งต่อไปจะเป็นไปอย่างค่อยเป็นค่อยไป และจะปรับนโยบายตามภาวะเศรษฐกิจ
หุ้นกลุ่มการเงินดีดตัวขึ้นขานรับการปรับขึ้นอัตราดอกเบี้ยของเฟด โดยหุ้นแมน กรุ๊ป และหุ้นอินเวสท์เทค ต่างก็ปรับตัวขึ้นอย่างน้อย 3.6%, หุ้นสแตนดาร์ด ชาร์เตอร์ด พุ่งขึ้น 7.3% หลังจากธนาคารกลางฮ่องกงประกาศปรับขึ้นอัตราดอกเบี้ยนโยบาย 0.25% สู่ระดับ 0.75% ซึ่งเป็นการปรับขึ้นดอกเบี้ยตามเฟด เนื่องจากสกุลเงินดอลลาร์ฮ่องกงผูกติดกับดอลลาร์สหรัฐ
หุ้นบริษัทผลิตรถยนต์ซึ่งต้องพึ่งพาการส่งออกนั้น ดีดตัวขึ้นด้วย เนื่องจากการปรับขึ้นดอกเบี้ยของเฟดส่งผลให้สกุลเงินยูโรอ่อนค่าลงเมื่อเทียบกับดอลลาร์ ซึ่งเป็นปัจจัยบวกต่ออุตสาหกรรมส่งออก โดยหุ้นโฟล์คสวาเกน และหุ้นเดมเลอร์ ต่างก็ปรับตัวขึ้นอย่างน้อย 3.3%